
„Já znám příběh celý. To je moje výsadní právo. Vám však předkládám jen ty malé kousíčky, jen několik dílků. Mezi nimi ale vzniká něco velmi působivého, prostor pro vaše sny.“

Martin Kukal, úvod teoretickej explikácie bakalárskej práce.

DVD bakalárskeho filmu zaujme už svojim obalom. Kultivovaná grafika s množstvom nezaplneného priestoru poskytuje dostatok zdrojov pre inšpiráciu ako aj plochu pre predstavy ňou vyvolané. Výhrady mám iba voči mechanickému rozpáleniu písmen hlavného nadpisu. Chyba je ešte výraznejšia v titulkoch filmu, kde autor používa širšie medzery.
Snímka sa zaraďuje medzi artové filmy, ktoré predkladajú, podobne ako zdanlivo ponúka poézia, viaceré interpretácie. Pri dôkladnej analýze sa ale aj u poézie vydestiluje osobitý odkaz, ktorý doň vedome, či podvedome ukryl autor. Na rozdiel od literatúry, alebo výtvarného umenia, film premietaný v kine má však presne určenú časovú dĺžku jeho percepcie a divák nemá šancu sa pozastaviť, alebo sa vrátiť späť. Tento fakt umožňuje filmárom používať rôzne švindle, ktoré divák v temporálnej tiesni nestihne odhaliť, na druhej strane ale vytvára časovú bariéru pochopenia diela. I keď Martin Kukal doprial divákovi času prebohato (film má skoro 17 minút), bojím sa, že z prvého pozretia si odnesie iba čarokrásny dojem. O tom, že je film určený primárne do kina svedčí jeho vhodne zvolený extrémne panoramatický formát 21:9, ako aj drobné titulky, vyvolávajúce v divákovi zdravý pocit bázne, ale čitateľné iba v HD kvalite. Film si nárokuje vzácneho diváka, ktorý si dá tú námahu dopátrať sa ďalších čriepkov mozaiky, aby sa priblížil k celku. Takáto snímka vyžaduje priam magnetickú výtvarnú zložku. Ináč by divák znudený nečitateľným dejom buchol dverami kinosály. Našťastie, maľbu Martin Kukal ovláda majstrovsky. Využíva všetky možnosti osvetlenia mizanscény, prácu s vlastným a expresívnym kontrastným vrhnutým tieňom, premenlivú hĺbku ostrosti, farebnú kompozíciu, zmysel pre deformáciu a skratku. No a hlavne v neposlednom rade ponúka priestor pre fantáziu diváka. Preto nasledujúce riadky sú varovaním pre Kukalovych epigónov: Vážení, ak uvedené výrazové prostriedky neovládate, ani sa nesnažte o následníctvo. Diváci Vám utečú!  
Povedané vo všeobecnosti, priestor, ktorý ktorýkoľvek autor vyčlení divákovi pre jeho fantáziu sa nachádza v spektre kdesi medzi polopatistickým gýčom a minimalistickým konceptuálnym umením. Notoricky citovaný výrok Normana McLarena: „To, čo sa odohraje medzi každými dvoma okienkami je dôležitejšie, ako to, čo je na nich.“ , primárne myslený iba na animáciu, sa dá transformovať i do sféry duchovného obsahu diela. Nájsť krehkú rovnováhu medzi indíciami ponúknutými divákovi a vrhnutými klamnými cieľmi je najťažším orieškom každého autora. Ona určuje, či sa divák bude cítiť urazený podcenením za blbca, schopného čítať iba prvoplánové príbehy, alebo zostane sklamaný z jeho bezmocnosti prečítať obsah diela. 
Viem, že kritikou vyvolám pobúrenie v Martinovom fanklube, ale mojou povinnosťou je upozorniť autora na hroziace úskalia. Myslím si, že samouchvátenie stvoriteľa snímky vlastnou výtvarnou víziou a nezáujem o epickú čitateľnosť príbehu je najväčšou Achillovou pätou práce. Autor nedôsledne pracuje s indíciami, predkladá veľa mätúcich cieľov. Ariadnina niť (alebo rybársky vlasec?) ústredného motívu je dotrhaná, jej franforce sa rozleteli do strán. Škoda, že sa ryba (napríklad svojou typickou kostrou) nepredznačí v jedle hlavnej postavy. Pustovník prehĺta čosi, čo pripomína vráskavé jabĺčka a flaksne surového mäsa. Pritom sa z explikácie dozvieme, že práve toto jedlo je odmenou za vernosť viery vo Veľrybu, spojenú s odmietnutím vlastnej rodiny (ozaj a kde chodia ony pre potravu?) Svojeť má pritom podobný jedálny lístok. Že sa jedná o iný ichtiálny druh, to vie iba autor. V rámci farebných a svetelných zmien „rodinného prostredia“ divák totiž automaticky započíta aj zmenu výtvarného podania ryby. V explikácii opisuje autor svietiacu čiernu rybu (to sú ale paradoxy!), vo filme vidíme iba svietiaci podnos so siluetou ryby. Napadlo by niekoho, že toto nie je veľrybie mláďa? Načo vonku pred dverami pustovníka počas dňa svieti lampáš? V noci na vysokohorských chatách musí svietiť svetlo, aby ju našli turisti v núdzi, koho ale očakáva pustovník? To, že dievča a žena  patria do rodiny, ostane pre množstvo divákov utajené. Premenenie veľryby na chobotnicu asociuje Karla Zemana. Je ho tam treba?
Ignorácia animatiku sa autorovi môže pri epickejších dielach (z čisto pragmatických dôvodov sa im v živote určite nevyhne) stať osudnou.
Omnoho cieľavedomejšie je vedená práca so zvukom. „Já jsem se v Odměně pokusil vytvořit jakousi tíseň ticha“, napísal Kukal v explikácii na strane 19. Premyslená zvuková dramaturgia skutočne vynikajúco využíva filmové ticho. 

Predložený film svojím rozsahom, ako aj obsahom mnohonásobne prekračuje požiadavky na bakalársku prácu a preto ho navrhujem prijať a ohodnotiť známkou A výborne.
Návrh klasifikace  
A výborne
V Bratislave 

dne 2.VI. 2013 




       ......................................……………… 
 podpis oponenta práce 
Posudek oponenta bakalářské práce – teoretická

	Jméno a příjmení studenta
	Martin Kukal

	Studijní program
	B8209 Teorie a praxe audiovizuální tvorby

	Obor/ateliér
	Animovaná tvorba

	Forma studia
	Prezenční                                     Akad. rok
	2012/13

	
	

	Název práce
	Dokumentace přípravy, realizace bakalářské práce filmu Odměna a rešerše

	Oponent práce
	Prof. Ondrej Slivka ArtD.


Tak ako v opere predávajú program s obsah libreta, aby ste sa nemuseli rozptyľovať sledovaním deja, ale mohli sa naplno oddať zmyslovému zážitku, tak isto pri vstupe do kinosály by mali diváci dostať Kukalovu teoretickú explikáciu filmu Odměna. Nie len na oboznámenie sa s ťažšie čitateľným príbehom filmu, ale hlavne s jeho  zaujímavým autorom. Animovaný film a jeho teoretická explikácia vytvárajú jeden celok, bez ktorého konzument iba jedného z nich je veľmi ochudobnený. V práci čitateľom jej autor približuje inšpiračné zdroje. Na rozdiel od bežných študentov, neuspokojil sa hneď s prvým nápadom, ale každý podrobuje kritickej analýze. Medzi riadkami sa zároveň dozvedáme o živote mladého umelca, vplyvu priestorov, ktoré obýval, na jeho prácu. Prečítal množstvo literatúry, napozeral kvantum filmov. Aby vôbec mohol dielo dokončiť, musel rozvoľniť dĺžku štúdia (nie jeho intenzitu, ako sa to stalo mnohým jeho kolegom). Až som sa dodatočne začal obávať o jeho zdravie. Najmä po prečítaní strany 28: „Skrze enormní popíjení kávy a nedostatku spánku se dostáváme (spolu so zvukárom) do změněného stavu vědomí, jenž nám pomáhá v práci.“ Je to typický názor mladého človeka, presvedčeného, že jeho koniec je v nedohľadne a on určite nezhorí ani v krematóriu. Pozor! Nikde nebeží reálna časomiera tak rýchlo, ako u animátorov. Nejakých tých 10-15 filmov a je tu infarktový vek. O ďalších 10 čaká Cháronov taxík pod oknami. Verte, ani sa nenazdáte. Mne samotnému sa radikálne zmenil zdravotný stav v priebehu jedného roka. A to celý život nepijem kávu z úcty k môjmu srdcu a tropickým pralesom. Ich najčastejšou príčinou ničenia nie je ťažba dreva, ale snaha získať pôdu pre kávové plantáže. Každou vašou šálkou strácajú desiatky živočíchov svoj prirodzený domov. 

Ale vráťme sa k samotnej práci. Je pútavo písaná zrozumiteľným štylisticky vytríbeným jazykom. Rozsah viacnásobne prekračuje predpísaný počet strán. Keďže autor vo filme iba úlomkovito načrtáva príbeh hlavného hrdinu, teoretická práca je jedinečnou možnosťou, ako sa s ním oboznámiť. V konfrontácii napísaného textu a videného filmu vyskakujú určité diskrepancie:


V texte sa hlavná postava nazýva mníchom. Ja by som ho osobne skôr nazval pustovníkom. Mnísi patrili k určitému rádu a zväčša žili v kláštoroch. Vizuálne by pomohlo previazanie jeho habitu, takto skôr pripomína kabát. Autor sa programovo rozhodol ponúknuť divákovi iba čriepky. V explikácii ale na strane 13. píše: „Ve chvíli, kdy se rozhodne následovat svou utíkající dceru...“ Ako sa má vlastne divák dovtípiť túto obsahovo dôležitú informáciu, že sa jedná o dcéru? Pes s ľudskou tvárou vzbudzuje ďalšie otázniky, na ktoré mu film neodpovedá. O ostatných problematických momentoch sa rozpisujem v posudku praktickej časti, nebudem sa tu opakovať.

Umenie je rehoľa a Martin Kukal do nej vstúpil ráznym krokom. Ozaj, ako to v budúcnosti ponesie jeho žena a dcéra? 

Praktická i teoretická časť práce vychádza z množstva zdrojovej literatúry (a filmov), nenechajme sa zmiasť, že autor na zozname uviedol iba tú bezprostredne použitú. Text je vhodne ilustrovaný obrázkami popisovaných diel, takže čitateľ sa nemusí rozptyľovať ich dodatočným vyhľadávaním. Prílohy sú úplne. Prácu navrhujem prijať a ohodnotiť známkou A výborne.  

Doplňujúca otázka:

Ako sa znáša surrealizmus v tvorivom živote s materiálnym realizmom všedného dňa?

Návrh klasifikace  
A - výborně
V Bratislave 

